stanford-oval/wikipedia huggingface dataset:
רשומות קוטל המלך
כתיבת הטרילוגיה

רותפס כתב את הטרילוגיה כולה במהלך תשע השנים בהן למד לתואר הראשון, פרק הזמן הארוך של לימודיו ל-BA נבע משינוי מסלולי לימוד מהנדסה כימית, למספר חוגים ראשיים שונים, הפסקות של סמסטרים באמצע ולבסוף השלמת התואר הראשון שלו בתחום ספרות אנגלית. רות'פס וחבריו באוניברסיטה התחילו לכנות את היצירה של רות'פס "ה-ספר" (The Book). הוא שאב השראה לכתיבת הספר מהקורסים המגוונים שלמד, מחוויותיו באוניברסיטה שכללו החלפה של חוגים ראשיים ומתחביביו האישיים. לפני פרסום הספרים, רות'פוס הגיש לתחרות סיפורים קצרים קטע קצר מתוך הספר השני בטרילוגיה, "פחדיו של האדם החכם", בשם "הדרך אל לבינשיר" (The Road to Levinshir), ואף זכה בתחרות "כותבי העתיד" בשנת 2002. בזכות זכייה זו, הוא החל לקבל תשומת לב ממפרסמים שונים וחמש שנים מאוחר יותר, יצא לאור הספר הראשון בטרילוגיה "שם הרוח" במרץ 2007, והתחיל לצבור קהל מעריצים וביקורות טובות ובאפריל 2008, הספר הגיע לרשימת הנמכרים ביותר של הניו יורק טיימס. בשנת 2011 יצא לאור הספר השני בטרילוגיה, "פחדיו של האדם החכם". נכון ל־2024 טרם יצא הספר השלישי בטרילוגיה.
רקע > מערכת הקסם בעולם > סימפתיה

היכולת הבסיסית שכל סטודנט מתחיל בארקאנום שבאוניברסיטה לומד היא "סימפתיה". הסימפתיה היא למעשה תיעול והחלפה של כוח ואנרגיה שקיימים בעולם, כאשר המפעיל של הסימפתיה משמש כמתווך.
בעזרת הסימפתיה ניתן "לכפות" (לקשור) שני חפצים זה לזה, וכך כל ריאקציה אנרגטית שקורית לחפץ אחד קורית גם לשני. בשביל לקיים את הקישור הסימפתי, הסימפתאי שיוצר את הקישור הסימפתי צריך להאמין שהחפצים אכן קשורים. למשל, משקלה של מטבע אחת שכפותה סימפתית למטבע אחרת יהיה כמשקל שתי המטבעות, וזה רק אם הקישור הסימפתי (=הדמיון) בין החפצים יהיה דמיון של 100%. ככל שהקישור הסימפתי גרוע יותר, המשקל יהיה יותר גבוה. אפשר להעביר אנרגיות נוספות בין החפצים מלבד אנרגיית תנועה אם כי רוב השימוש בספר בסימפתיה הוא בחום ובתנועה.
אפשר ליצור יותר מקישור סימפתי אחד. קוותה עצמו מסוגל ליצור שבעה קישורים סימפתיים בו זמנית, ודווי, מלוות הכספים, מסוגלת ליצור שמונה קישורים. סימפתאי רגיל לא יכול ליצור יותר משלושה בדרך כלל.
סימפתאי יכול לשאוב גם מחום גופו בשביל להעביר אנרגיה דרך כפיתה סימפתית שהוא יוצר, אך בכך הוא חשוף לסכנה שנקראת "הצטננות הכופת". במקרה זה, החום שנשאב מהעור או מהדם של הכופת הוא גבוה מדי, והירידה החדה בטמפרטורה יכולה להוביל אותו למוות בשל קיפאון.
רקע > מערכת הקסם בעולם > סיגלדריה

סיגדלריה היא שפה של רונות מיסטיות שאמורות לקשר בכוח המילה שני חלקים של דבר מה. הקישור הזה שונה מהסימפתיה בכך שהוא לא דורש אנרגיה. הרונות משמשות כמו דבק, אבל הוא מסוכן מאוד ועלול לגרור תוצאות כמו התפוררות החפץ או חיבור בלתי ניתן לניתוק של שני חפצים.
קוותה מצליח לשנן את השפה תוך לילה אחד, אחרי שהוא כותב שיר עם כל אות והשימוש בה, מה שעוזר לו לזכור אותה ביתר קלות.
רקע > מערכת הקסם בעולם > נקיבת שמות

נקיבת שמות נקראת גם 'הקסם האמיתי'. השימוש בנקיבת שמות מבטא את הבנת המציאות של הדבר עצמו. כאשר מבינים משהו באמת, אפשר לשלוט בו - לדוגמה, אדם שמבין את הרוח, יכול לנקוב בשמה האמיתי, וכך לשלוט בה ולעצב אותה כרצונו.
המודעות האנושית לא מסוגלת לתפוס את מהויות הדברים ולהבין אותן, אבל התת-מודע, המכונה 'המוח הישן', מסוגל. על ידי כך ש'מעירים' את 'המוח הישן', אפשר לנסות להבין את המהות של הדבר - כלומר, ללמוד את שמו.
במהלך העלילה ובפרקי הביניים מופיעות כמה דמויות שמכירות שמות. בסיפורים אנחנו פוגשים את טבורלין הגדול המכיר את שמות כל הדברים, ג'קס שמכיר את השם של הירח ועוד. קוותה פוגש לראשונה בחייו בנקיבת שמות כאשר הוא רואה את אבנתי (המורה הראשון שלו) נוקב בשם הרוח, ומאז הוא מחפש את הרוח ואף מוצא אותה כמה פעמים. ההיסטוריון יודע את שם הברזל ומשתמש בו כנגד בסט באחד מפרקי הביניים. המגיסטר הסימפתאי מכיר את שם האש. פלה לומדת את שם האבן בשיעורים אצל אלודין, ואלודין המגיסטר נוקב השמות בעצמו, יודע שמות רבים [של שמונה דברים(?)][דרושה הבהרה].
רקע > יצורים ומיתולוגיה > בני הפיי

בני הפיי (או הפיות), הם יצורים שחיים ביקום מקביל לעולמו של קוותה. עולמם הוא עולם בו הזמן מתקדם בקצב שונה. שני היקומים קשורים לירח ונמשכים אליו, כך שהם מתקרבים זה לזה ונושקים כאשר הירח מלא באחד העולמות.
לא ברור מה יכולותיהם של בני הפיי, אבל ידוע שהקסם שלהם עובד אחרת מאצל בני-אדם והוא טבעי להם. הם יכולים למשל ללקט קרני ירח (פלוריאן, בת פיי שמפתה את קוותה, משתמשת בקרני אור בשביל לארוג את ה'שאיד' - גלימת הצללים שהיא נותנת לקוותה), לנוע במהירות, לחיות אלפי שנים ועוד יכולות רבות. בני הפיי הם מגוונים למדי, שלא כמו בני אדם, ולא נכון לדמותם אחד לשני.
רקע > יצורים ומיתולוגיה > הצ'נדריאן

הצ'נדריאן הם יצורים מרושעים שאחראים להרג משפחתו של קוותה ומתוארים מספר פעמים נוספות במהלך הספר. הם הורגים כל אדם שמגלה מידע על זהותם, או שעלול לגלות מידע עליהם. אש כחולה, התפוררות של מתכות וסימנים נוספים מעידים על נוכחותם.
ישנם שבעה צ'נדריאן, ולפי מה שקוות'ה מבין מהסיפורים שהוא שומע מסקראפי, המנהיג שלהם הוא לורד האליאקס, המוכר גם במיתוסים כלָנרֵה - לוחם אגדי שחזר מהמתים כדי להילחם באויבי האימפריה הישנה, ואיבד את דעתו כשבת זוגו מתה.
רקע > יצורים ומיתולוגיה > האמיר

האמיר היו, עד כמה מאות שנים לפני שהסיפור מתרחש, מסדר של שופטים עצמאיים תחת חסות הכנסייה, שנדדו ממקום למקום להביא צדק ולא היה איש שיכול היה לערער על מעשיהם, עד שהמסדר פורק. הם לא היו מבני הפיי, אלא בני אנוש רגילים, אבל פלוריאן אומרת לקוותה שהאמיר הללו הם רק ילדים לעומת מסדר האמיר המקורי - מסדר של בני פיי שאויביהם היו הצ'נדריאן.
קוותה מגלה במהלך השיטוטים שלו בארכיון של האוניברסיטה שכמעט ואין מידע על האמיר, כלומר - מישהו מנסה להסתיר עובדות על האמיר, מה שמעודד את השערותיו שהאמיר עדיין קיימים במחתרת.
היסטורית פרסום בישראל

הספר הראשון בסדרה פורסם תחילה על ידי הוצאת כנרת זמורה ביתן ב-2010, אולם בשל מכירת עותקים לא מספקת לאור ההשקעה הכרוכה בכך, בחרה ההוצאה שלא להמשיך להוציא את הספר השני שיצא ב-2011. בנוסף, ההוצאה הפסיקה להדפיס מהדורות חדשות ל"שם הרוח", כך שלמעשה הספר לא היה זמין לקוראי עברית אלא בחנויות יד שנייה. לאחר שעברו חמש שנים ממועד רכישת הזכויות, תם החוזה של זמורה ביתן מול DAW books, והאפשרות לקנות את הזכויות נפתחה. הוצאת אופוס רכשה את הזכויות עבור הסדרה, במטרה להוציא את "פחדיו של האדם החכם". בהתחלה ניסה לארגן המתרגם צפריר גרוסמן תקצוב משלים להוצאת הספר דרך מימון המונים בקיקסטארטר כדי לשכנע את ההוצאה להוציא לאור את הספר, לאחר שזו העמידה תקציב של 35,000 ש"ח, לפרויקט שעלותו המוערכת הייתה 120,000 ש"ח. אף על פי שמימון ההמונים נכשל, ההוצאה המשיכה לקדם את הפרויקט ובנוסף לתרגום "פחדיו של האדם החכם" בחרה גם להוציא מחדש את "שם הרוח", ושני הספרים יצאו בעברית ב-2016.
 במעבר משתי ההוצאות, שונה שמה של הסדרה בעברית מ"רשומות קוטל המלכים" ל"רשומות קוטל המלך"
הערות שוליים

↑  How Do I Pronounce Kvothe’s name? באתרו של פטריק רותפס
↑  UWSP lecturer honored at 2007 Quill Awards, מתוך אתר אוניברסיטת וויסקונסין, פורסם ב-26 באוקטובר 2007
↑  PW's Best Books of the Year, מתוך אתר publishersweekly.com, פורסם ב-5 בנובמבר 2007
1 2  The New York Times Best Seller list, מתוך האתר של פטריק רות'פוס, 20 באפריל 2008
↑  The New York Times Best Sellers רשימת רבי המכר של הניו יורק טיימס, 20 במרץ 2011 (באנגלית)'"`UNIQ--templatestyles-00000005-QINU`"'
↑  WINNERS: 2012 David Gemmell Legend Award מתוך אתר sfsignal.com פורסם ב-17 ביוני 2012
↑  About the Author מתוך האתר של פטריק רות'פוס
↑  Writers of the Future winner Patrick Rothfuss’s World, מתוך אתר writersofthefuture.com, ה-29 בינואר 2015
↑  הודעה על פרויקט המימון בפורום הפונדק
| --- | --- |
בקרת זהויות :  VIAF: 178520224   WorldCat (עם VIAF): 178520224
פורום הנגב

| --- | --- |

סמליל מפגש פורום הנגב הראשון, פסגת הנגב
 עילה:  חיזוק הסכמי אברהם  שיתוף פעולה אזורי בין ישראל למדינות המפרץ ומצרים נגד איראן
 משתתפים
 ישראל ישראל  ארצות הברית ארצות הברית  איחוד האמירויות הערביות איחוד האמירויות הערביות  מצרים מצרים  מרוקו מרוקו  בחריין בחריין
 → 2022
פורום הנגב הוא אחת משתי מסגרות מיני-לטרליות שהוקמו בעקבות חתימת הסכמי אברהם בהשתתפות ארצות הברית, ישראל, מצרים, מרוקו, בחרין ומדינת איחוד האמירויות הערביות. במסגרת הפורום, נערך מפגש דיפלומטי יחיד בדרג שרי החוץ, וכן מפגש נוסף בדרגי עבודה. הפורום כולל שש קבוצות עבודה בתחומי ביטחון המזון והמים, האנרגיה, התיירות, הבריאות, החינוך והסובלנות, והביטחון האזורי.
מפגש הפורום - 'פסגת הנגב'

מטרת הפורום, כפי שהוגדרה במסמך שפורסם בסיומה ואומצה על ידי ועדת ההיגוי של הפורום, הייתה חיזוק שיתוף הפעולה בין המדינות החברות למען קידום אינטרסים משותפים, יציבות אזורית ושגשוג במזרח התיכון.
הפורום הוקם ביוזמתו של שר החוץ הישראלי יאיר לפיד. מטרת כינון הפורום הייתה כינוס כלל המדינות החתומות על הסכמי שלום עם ישראל – הן המדינות החתומות על הסכמי שלום 'ותיקים' – מצרים וירדן, והן המדינות החתומות על הסכמים 'חדשים', 'הסכמי אברהם' – איחוד האמירויות הערביות, מרוקו ובחריין.
הדרג הבכיר של הפורום, דרג שרי החוץ של המדינות החברות, התכנס פעם אחת בלבד, בוועידה שכונתה 'פסגת הנגב', שנערכה ב-27–28 במרץ 2022, במלון "קדמא" בשדה בוקר, ישראל. מפגש הפורום ב'פסגת הנגב' כלל את שרי החוץ של כלל המדינות החתומות על 'הסכמי אברהם', אליהם הצטרף גם שר החוץ המצרי.
ביומה האחרון של הפסגה הוכרז, כי פסגה זו תמוסד ותהפוך לסדרת פגישות שנתיות ששמן 'פורום הנגב'.
ההסכמות בתום 'פסגת הנגב'

בתום הפסגה פרסמו שרי החוץ של המדינות החברות בפורום הודעה משותפת, שבה אשררו את כוונתם להקים מסגרת אזורית בשם 'פורום הנגב', שתפעל על מנת להשיג את היעדים הבאים:
חיזוק הרווחה והיציבות האזורית על ידי עידוד שיתופי פעולה פוליטיים, כלכליים ובין-אנושיים בין חברות הפורום.
יצירת הזדמנויות חדשות, בנות-קיימא, שיסייעו להפחתת העוני ופערי הפיתוח בין חברות הפורום; זאת, לצד פיתוח והטמעת יוזמות לחיזוק הכלכלה הפלסטינית, ושיפור רמת החיים בקרב העם הפלסטיני.
חיזוק עמי האזור על ידי שיפור רמת החינוך והבטחת נגישותם להזדמנויות לשיפור החיים.
עידוד פיתוח בר-קיימא השומר על הסביבה באזור, מבטיח את איכות החיים של אנשיו ואת רמת חייהם, תוך התייחסות למשבר האקלים העולמי.
הבטחת מקורות המזון והמים על ידי חיזוק שרשרות אספקת המזון והטמעת שיטות ניהול-משברים ברות-קיימא.
חיזוק העמידות האזורית על ידי עידוד שיתופי פעולה בין חברות הפורום.
עידוד סובלנות ודו-קיום על ידי עידוד המורשת התרבותית והדתית המגוונת של עמי האזור.
שיתוף פעולה יזום בין המדינות חברות הפורום לצורך הגברת ההשפעה של יוזמות פורום הנגב, ואפשרות להרחיב את הפורום למדינות חברות נוספות.
ניסיונות להרחבת הפורום

מבנהו הארגוני של פורום הנגב, ואופן קבלת ההחלטות בו, מאפשרים השתלבות של מדינות וגורמים נוספים בפורום, ופותחים את הדלת להשתתפות דמויות בכירות חדשות מהעולם הערבי בפורום במהלך השנים הבאות. בין השאר, ירדן, שלא השתתפה בפסגת הנגב, הוזמנה לארח את מפגשי הפורום העתידיים.
ב-28 במרץ 2022, הכריז יאיר לפיד על הפיכת "פסגת הנגב" לפורום שנתי. בנוסף, הוכרז באותה הכרזה כי מעתה והלאה מזמינה הוועידה גם את הרשות הפלסטינית לפגישותיה, על מנת לחזק את יחסי הרשות הפלסטינית–ישראל. עד כה, לא התקבלה תשובה בנושא מצד הרשות הפלסטינית.
מפגשי ועדות המשנה של 'פורום הנגב'

בעקבות 'פסגת הנגב' נערכו מספר מפגשים של ועדות משנה של פורום הנגב:
א. פגישת ועדת ההיגוי - יוני 2022
בחודש יוני 2022 התכנסה במנאמה, בירת בחריין, פגישה ראשונה של ועדת ההיגוי של פסגת הנגב. ועדת ההיגוי הציעה מבנה ארגוני ל'פורום הנגב', כגוף קבוע ומתמשך, המכיל ארבעה מרכיבים:
פסגת שרי החוץ השנתית: מפגש שרי חוץ, המיועד לשמש גוף מנחה של הפורום, ואחראי על גיבוש החזון וסדר היום. פסגה זו תתקיים באופן שנתי, במדבר באחת מהמדינות החברות בפורום.
נשיאות הפורום: תפקיד ניהולי, בעיקרו, שיוטל על שר החוץ של המדינה המארחת את פסגת השרים. שר החוץ הרלוונטי יכהן כנשיא פורום הנגב עד לפסגת השרים הבאה. בתפקידו זה, יוביל את גיבוש סדר היום של מפגש הפסגה. על נשיא הפורום להגיע להחלטות קולקטיביות במסגרת הפורום על ידי יצירת קונצנזוס בין שאר שרי החוץ.
ועדת ההיגוי הבין-מדינתית: ועדה שייעודה תיאום עבודת הפורום וקבוצות העבודה שלו, בהתאם להוראות שרי החוץ. הוועדה תורכב מנציגים בכירים מטעם משרדי החוץ של המדינות החברות, ובראשה יעמוד נשיא הפורום, נציג המדינה הנשיאה. גם בוועדה זו, דרך קבלת ההחלטות תוכננה להיות על ידי השגת קונצנזוס. הוועדה אמורה הייתה להתכנס כפעמיים בשנה.
קבוצות העבודה: אלו אמורות לקדם יוזמות ופרויקטים בתחומי הליבה של הפורום. קבוצות העבודה אמורות לכלול פקידים בכירים ומומחים, ולהיפגש לפחות שלוש פעמים בשנה, כאשר פעם אחת לפחות מתוך פגישות אלו הייתה מיועדת להתקיים פנים-מול-פנים. קבוצות אלו היו אמורות לדווח לוועדת ההיגוי על פעולתן לאחר כל פגישה. קבוצות העבודה חולקו באופן נושאי, וכל קבוצת עבודה אמורה הייתה לעסוק בנושא שונה. ששת נושאי הליבה שהוגדרו כנושאי קבוצות העבודה הם ביטחון מזון וטכנולוגיות מים, אנרגיה נקייה, תיירות, בריאות, חינוך ודו-קיום וכן ביטחון אזורי.
במפגש הראשון של ועדת ההיגוי בבחרין השתתפו מנכ"לים של משרדים ממשלתיים מכלל מדינות הפורום. במפגש הוסכם על קידום פרויקטים בתחומים שונים, בהם ביטחון, חינוך, אנרגיה ותיירות. פגישה נוספת של ועדת ההיגוי ושל צוותי העבודה לקראת פסגת שרי החוץ שתוכננה להתרחש במרוקו, התקיימה ב-09.01.2023 באבו ט'בי.
ב. מפגש קבוצות העבודה לביטחון אזורי בנושא 'הזדמנויות לעידוד ביטחון קולקטיבי במזרח התיכון ובצפון אפריקה'
בין ה-5 ל-8 ביוני 2023, המרכז ללימודי אסטרטגיה של המזרח הקרוב ודרום אסיה (NESA) אירח בוושינגטון די.סי. את הסמינר הראשון של קבוצת העבודה לביטחון אזורי במסגרת פורום הנגב (RSWG). האירוע התקיים בתמיכת משרד ההגנה ומחלקת המדינה של ארצות הברית, והשתתפו בו נציגים מכלל מדינות הפורום. מטרת המפגש הייתה קידום שיתופי פעולה, זיהוי אינטרסים משותפים וחיזוק השותפות האזורית בין המדינות החברות.
בסמינר נכחו למעלה משלושים נציגים מתחומי הביטחון, ההגנה והדיפלומטיה. המשתתפים דנו באתגרי ביטחון אזוריים, השתתפו בתרגיל סימולציה המדמה תרחישים ביטחוניים מציאותיים, ולקחו חלק בתוכנית של המרכז להפחתת סיכונים לאומיים וגרעיניים (NNRRC) בהובלת מחלקת המדינה, אשר נועדה לשפר את ערוצי התקשורת בין שותפות 'פורום הנגב'.
הגדרת תחומי האחריות והגורמים האחראים על ייצוג ישראל בפורום

החלטת ממשלת ישראל מס' 1861 מיום 18.09.2022 אשררה את הקמת המנגנון האזורי 'פורום הנגב', וכן הגדירה את הגורמים הישראלים האחראים על ייצוג ישראל ומדיניותה בפורום. להלן עיקרי ההחלטה:
א. על משרד החוץ הוטל לנהל ולרכז את עבודת המטה הנדרשת בישראל לקידום יעדי 'פורום הנגב' ולתמוך בעבודת קבוצות העבודה הבין-מדינתיות השונות. על מנכ"ל משרד החוץ או גורם מטעמו הוטל לעמוד בראש צוות ההיגוי הישראלי, שיורכב ממנכ"לי המשרדים הרלוונטיים לקבוצות העבודה הישראליות. כמו כן, מנכ"ל משרד החוץ הוא המיועד לייצג את ישראל בוועדת ההיגוי הבין-מדינתית.
ב. הוגדרו ראשי הצוותים המיועדים לייצג, בתיאום עם צוות ההיגוי הישראלי, את ישראל במפגשי קבוצות העבודה הבין-מדינתיות.
ג. הוקצה תקציב ייעודי המיועד לצורך מימון הקמת פורום הנגב, הבטחת פעילותו ואבטחת גופיו, בהיקף של 38.55 מיליון ש"ח, בין השנים 2023–2025 מתקציבי המשרדים הרלוונטיים.
פעילות 'פורום הנגב' תחת ממשל ביידן

ממשל ביידן היווה שחקן פעיל במגעים הדיפלומטים שקדמו להקמת 'פורום הנגב'. ארצות הברית אף מינתה את שגריר ארצות הברית בישראל לשעבר, דן שפירו, כ'יועץ בכיר לשילוב אזורי', אשר שימש בפועל כשליח המיוחד לקידום נורמליזציה בין ישראל למדינות ערב, כחלק ממחויבותו של ממשל ביידן להמשך קידום הסכמים אלו.
פגישת הפסגה השנייה המתוכננת

פגישת הפסגה השנייה של "פורום הנגב" מיועדת להתקיים במרוקו במועד שטרם נקבע. מפגש הפסגה השני היה אמור להתקיים במרץ 2023 אך מרוקו דחתה אותו בשל מתיחות ביטחונית בישראל. דחייה נוספת, למועד לא ידוע, התחוללה על רקע אישור תוכניות לבניית כ-4,500 יחידות דיור בהתנחלויות בידי ממשלת ישראל. הסתייגות של ממשל ביידן מהמיקום המיועד של הפסגה, באזור סהרה המערבית שמסופח למרוקו והוכר על ידי ממשל טראמפ, אך אינו מוכר על ידי הקהילה הבין-לאומית, העלתה קשיים נוספים על ארגון הפסגה השנייה.
השפעות הקמת 'פורום הנגב'

הקמת 'פורום הנגב' מהווה המשך ישיר ל'הסכמי אברהם', המסמנים נקודת מפנה ברורה במדיניותן של מספר מדינות ערב שלא קיימו יחסים דיפלומטיים עם ישראל טרם חתימת ההסכם. בנוסף, ההסכמות על הקמת 'פורום הנגב' השפיעו לטובה על ההפשרה במדיניות 'השלום הקר' בין ישראל למצרים, שאפיינה את מערכת היחסים שבין שתי המדינות לאחר חתימת הסכם השלום ביניהן, כארבעים שנים קודם לכן. 'התחממות' זו קיבלה ביטוי מעשי בהצטרפות אקטיבית של מצרים לארגון אזורי בו משתתפת ישראל, מהווה צעד נוסף בתהליך נורמליזציה בין שתי המדינות.
הערות שוליים

↑  זגה, מורן (2024). "מודל רב-שלבי לבניית תהליכי השתלבות, נורמליזציה ושלום חם בין ישראל למדינות ערב". מרכז ג'יימס שאשא למחקרים אסטרטגיים, האוניברסיטה העברית בירושלים.
1 2 3 4  United Arab Emirates Ministry of Foreign Affeirs (2022). The Negev Forum: Regional Cooperation Framework (Adopted November 10th, 2022).
↑  אושפיז, אלון. "מדרום תיפתח הטובה: 'פורום הנגב' משנה את פני המזרח התיכון". הזירה – דיפלומטיה ויחסי חוץ, אוניברסיטת רייכמן, המכון לדיפלומטיה ויחסי חוץ ע"ש אבא אבן (AEI).
↑  ברק רביד‏, "פסגת הנגב" תהפוך לפורום אזורי קבוע, לפיד: פותחים דלת לכל העמים באזור, באתר וואלה, 28 במרץ 2022
1 2  Jason Olson, Moran Zaga & David Benger (2024). From Arab-Israeli Conflict to Arab-Israeli Integration: A New Curriculum for Understanding the Contemporary Middle East, The Journal of the Middle East and Africa, 15:4, 343-369, DOI: 10.1080/21520844.2024.2409482
1 2  פסגת הנגב: מתחילים לנסח כללים למפגשים עתידיים, באתר כאן-תאגיד השידור הישראלי
↑  אריאל כהנא,'"`UNIQ--nowiki-00000007-QINU`"'השר לפיד: "החלטנו להפוך את 'פסגת הנגב' לפורום קבוע", באתר ישראל היום, 28 במרץ 2022
↑  פורום הנגב התכנס בבחריין: "ברית אזורית שקורמת עור וגידים", באתר ynet, 28 ביוני 2022
↑  החלטה מס' 1861 של הממשלה מיום 18.09.2022
↑  Cavari, Amnon, and Shay Har-Zvi. ‘Still a Special Relationship? The Effect of the Administration Change on the U.S.-Israel Relationship’. In Presidential Leadership and Foreign Policy: Comparing the Trump and Biden Doctrines, edited by Stanley A. Renshon and Peter Suedfeld, 177–94. Cham: Springer Nature Switzerland, 2024. doi 10.1007/978-3-031-52799-9_10.
↑  Has Morocco canceled?, morocco latest news, ‏4 באפריל 2023
↑  ברק רביד‏, בפעם הרביעית: מרוקו דחתה את כינוס שרי החוץ של "פורום הנגב", באתר וואלה, 15 ביוני 2023
↑  איתמר אייכנר,'"`UNIQ--nowiki-0000000A-QINU`"'העונש על קידום כ-4,500 יחידות דיור בהתנחלויות: ארה"ב העבירה מסרים ש"פורום הנגב" במרוקו יידחה, באתר ynet, 18 ביוני 2023
↑  אריאל כהנא, התקררות בהסכמי אברהם?, באתר ישראל היום, ‏18 בפברואר 2023
מילתא זוטרתא

מִלְּתָא זוּטַרְתָּא הוא ביטוי בארמית שמקורו בתלמוד, מסכת ברכות ופירושו: דבר קטן, דבר קל ערך. ("מילתא" בארמית היא מילה, דבר, ואילו "זוטרא" – קטן זעיר). הביטוי גם מופיע הרבה במשמעות של שלילה – לאו מילתא זוטרתא, מלשון: אל יהי הדבר קל ערך בעיניך.
מקור הביטוי

בתלמוד בבלי, מסכת ברכות נאמר (המקור באותיות בולטות. התרגום וההסבר שבאריחיים נכתבו על ידי הרב עדין שטיינזלץ):
אמר ר' חנינא: הכל בידי שמים, חוץ מיראת שמים. [שביד האדם יכולת הבחירה החפשית לעבוד את ה', או שלא לעשות כן. וראיה לדבר:], ש[כן] נאמר: "ועתה ישראל מה ה' אלהיך שואל מעמך כי אם ליראה [את ה' אלהיך ללכת בכל דרכיו ולאהבה אותו ולעבוד את ה' אלהיך בכל לבבך ובכל נפשך" (דברים י, יב). הרי שדברים אלה צריך ה' לשאול מן האדם, לפי שהבחירה בידי האדם בלבד]."
על פסוק זה שואלים: נאמר בו "מה ה' אלהיך שואל מעמך כי אם ליראה", ועל כך תמהים: אטו [וכי] יראת שמים מילתא זוטרתא [דבר קטן] היא? [שנאמר בו לשון זו ("מה... כי אם")], והאמר [והרי אמר] ר' חנינא משום [בשם] ר' שמעון בן יוחאי: אין לו להקדוש ברוך הוא בבית גנזיו אלא אוצר של יראת שמים, שנאמר "יראת ה' היא אוצרו"  (ישעיהו לג, ו) [שהדבר היחידי שה' מחשיב אותו ואוצר אותו הריהו יראת שמים בלבד.
על כך משיבים]: אין, לגבי [כן, אצל] משה מילתא זוטרתא [דבר קטן] היא. [שכך] אמר ר' חנינא כמשל: לדבר: אדם שמבקשים ממנו כלי גדול, ויש לו — דומה עליו ככלי קטן [משום שהדבר נמצא כבר בידו. ולהפך, אפילו כלי קטן שמבקשים מאדם ואין לו ברשותו — דומה עליו ככלי גדול. [על כן, משה רבינו יכול היה לומר "מה ה' שואל מעמך כי אם ליראה", שבעיניו היה זה דבר קטן].
דהיינו, חכמים דנים כאן בחשיבותה של יראת שמיים, שהיא היחידה הניתנת לבחירתו של אדם. האם יראת שמיים היא דבר קל ערך? תוהים החכמים. ומשיבים באמצעות משל, שבמקרים מסוימים, כמו אצל משה, שאמונתו הייתה חזקה, הבחירה בה הייתה קלה עבורו.
שימושים בספרות ובעיתונות

יוסף חיים ברנר כתב ב"מן הזווית": "יושבי העמק, בדעתם את תולדות מרדכי, את כל פרשת יראתו את האלוהים ושקידתו בתורה לפנים (מילתא זוטרתא: הלא הוא היה גאון משפחת יפה!)
אלחנן ליב לוינסקי כתב בפיליטון שלו: "רבותי, הגיעה השעה להבין, שבאמת לאו מילתא זוטרתא היא זו. יש צורך ב“ראש מיניסטר”, כמו שאומרים, כדי לצאת בשלום מלוע הזאב"
שאול טשרניחובסקי כתב באידיליה "לביבות": "הוֹי, הוֹי, דּוֹמָחָה, מַה חַג זֶה?” – "הַיְנוּ הַךְ, גִּיטְל, אָטוּ מִלְּתָא זוּטְרְתָא הַיּוֹם? הַיּוֹם “מִיקוֹלַהּ הַקָּטָן”! שָׁכַחַתְּ?"
במעריב פורסמה כתבה בשנת 1987: "השפה הצחה וההסבר המהיר מבטיחים הבנה של הלומד השקדן, ודבר זה לאו מילתא זוטרתא היא"
אליקים רובינשטין כתב במאמר: "ועידת מדריד כתום מחצית היובל", (pdf) "יתר על כן, בעקבותיה [של ועידת מדריד] חודשו היחסים הדיפלומטיים של ישראל עם מדינות הגוש הסובייטי דאז ובראשן ברית המועצות, משושבינות הוועידה, וכן נפתחו יחסים כאלה עם מדינות "קטנות" דוגמת הודו וסין, לאו מילתא זוטרתא כל עיקר"
הערות שוליים

↑  תלמוד בבלי,'"`UNIQ--nowiki-00000001-QINU`"'מסכת ברכות,'"`UNIQ--nowiki-00000001-QINU`"'דף ל"ג, עמוד ב'
↑  אברהם אבן-שושן, המילון החדש, קרית ספר, תשכ"ז
↑  עדין שטיינזלץ, ביאור שטיינזלץ על ברכות, לג, ב.
↑  יוסף חיים ברנר, "מן הזווית", פרויקט בן יהודה
↑  אלחנן ליב לוינסקי, מחשבות ומעשים, 36, פרויקט בן יהודה
↑  שאול טשרניחובסקי, לביבות, (פרויקט בן יהודה)
↑  נפתלי קראוס,'"`UNIQ--nowiki-00000008-QINU`"'קבלה למתחילים ולמתקדמים, מעריב, 11 בספטמבר 1987
שמעון פרס

שמעון פרס – וידאו
שמעון פֶּרֶס (‏קובץ:He-Shimon Peres.ogg‏Ⓘ‏; 2 באוגוסט 1923, כ' באב ה'תרפ"ג – 28 בספטמבר 2016, כ"ה באלול ה'תשע"ו) היה פוליטיקאי ומדינאי ישראלי, שכיהן כנשיאהּ התשיעי של מדינת ישראל וכראש ממשלתה השמיני.
פרס החל את מעורבותו בציבוריות הישראלית כבר בגיל צעיר. בשנת 1952, בגיל 29, מונה למנכ"ל משרד הביטחון. הוא נמנה עם מקימי הקריה למחקר גרעיני בדימונה והתעשייה האווירית הישראלית.
בשנת 1959 נבחר לראשונה לכנסת מטעם מפא"י, ומאז כיהן בה כחבר במשך 48 שנים רצופות (למעט תקופה קצרה של חודשים מספר, ובסך הכול – 17,272 ימים) – יותר מכל אדם אחר. זמן קצר לאחר בחירתו לכנסת מונה לסגן שר הביטחון. בשנת 1965 פרש פטרונו הפוליטי, דוד בן-גוריון, ממפלגתו הוותיקה מפא"י, והקים את רשימת פועלי ישראל. פרס הצטרף לבן-גוריון ומונה כמזכ"ל המפלגה החדשה. רפ"י לא עמדה בציפיותיה להפוך למפלגת שלטון ונותרה באופוזיציה עד ל-1967, עת צורפה לממשלה על רקע תקופת ההמתנה. בדצמבר אותה שנה הוביל פרס את ההחלטה למזג את רפ"י עם מפא"י ליצירת מפלגת העבודה הישראלית.
ב-1969 מונה לראשונה לשר בממשלת גולדה מאיר, ושימש במספר תיקים חברתיים-כלכליים. לאחר שמאיר התפטרה מראשות מפלגת העבודה, התמודד פרס מול יצחק רבין על ראשות המפלגה, אך הפסיד. רבין הרכיב את הממשלה ומינה את פרס לשר הביטחון.
בשנת 1977 התפטר יצחק רבין מראשות מפלגת העבודה; פרס התמודד על התפקיד וניצח. מאז כיהן כיו"ר המפלגה במשך כ-15 שנים רצופות. בבחירות לכנסת התשיעית נחלה מפלגת העבודה מפלה דרמטית, ולשלטון עלתה לראשונה מפלגת הליכוד. פרס היה לראש האופוזיציה ושימש בתפקיד עד לכינונה של ממשלת האחדות הלאומית בשנת 1984.
בבחירות לכנסת האחת עשרה לא הושגה תוצאה שאיפשרה לאחת מן המפלגות הגדולות (קרי, הליכוד או המערך) לכונן ממשלה אידאולוגית. בתיווכו של נשיא המדינה הוחלט על כינונה של ממשלת אחדות, בה יכהן פרס כראש הממשלה תחילה, ולאחר שנתיים יתפטר ואחריו יכהן יצחק שמיר. כך אכן היה, ולאחר שסיים את כהונתו כראש הממשלה ב-1986, מונה פרס לשר החוץ. ב-1988 התקיימו בחירות, שלאחריהן הוחלט לכונן שוב ממשלת אחדות, אך הפעם בלי לקיים רוטציה על ראשות הממשלה. בממשלה זו כיהן פרס כשר האוצר, עד שהגה תוכנית להפלת הממשלה ולהקמת ממשלה בראשות המערך בלבד, מה שכונה "התרגיל המסריח". ביום הצבעת האי-אמון פיטר שמיר את פרס. והממשלה אמנם נפלה, אך פרס כשל בהקמת ממשלה. שמיר הצליח לכונן ממשלה בראשות הליכוד, ופרס היה שוב לראש האופוזיציה.
ב-1992 התקיימו בחירות על ראשות מפלגת העבודה לקראת הבחירות לכנסת השלוש עשרה. בבחירות אלו ניצח רבין את פרס, ולאחר ניצחון מפלגת העבודה בבחירות היה רבין לראש הממשלה ופרס מונה לשר החוץ. בכהונתו זו היה פרס ממובילי תהליך אוסלו, ועל כך זכה בפרס נובל לשלום לשנת 1994. ב-4 בנובמבר 1995 נרצח יצחק רבין, ופרס מונה לראש הממשלה בפועל. פרס הקים ממשלה והחליט על הליכה לבחירות. בבחירות לכנסת הארבע עשרה נבחר ראש הממשלה בבחירות ישירות, ובהן ניצח בנימין נתניהו את פרס.
ב-1999 ניצח אהוד ברק את נתניהו בבחירות, והקים ממשלה. פרס היה לשר לשיתוף פעולה אזורי, והתמודד בשנת 2000 בבחירות לנשיאות המדינה, אך הפסיד בהן למשה קצב. פרס נבחר בשלישית לראשות מפלגת העבודה ב-2003, ובשנת 2005 הצטרף למפלגת קדימה. בשנת 2007 התמודד שוב בבחירות לנשיאות המדינה, והפעם ניצח. הוא כיהן כנשיא מדינת ישראל עד שנת 2014. נפטר בשנת 2016 ונקבר בחלקת גדולי האומה.